Planerne om et nyt og højt byggeri ved Europaplads mellem politistationen og Mindegade er nu i en offentlig forhøring, hvor borgerne kan komme med indspark.

Annonce

Planerne om et usædvanligt byggeri i op til 17 etager på Europaplads overfor Dokk1 er nu i offentlig forhøring, hvor borgere frem til 1. september kan give deres besyv med.

Det er ejendommene her på Europaplads mellem politistationen og Mindegade - og det lave gule bindingsværkshus i Mindegade, der skal rives ned, hvis planerne om et 22.000 etagekvadratmeter stort nybyggeri i op til 17 etager på stedet bliver godkendt. Foto: Axel Schütt.

Projektet er sat sammen af syv bygninger, der i højden varierer fra tre til 17 etager. Lavest mod Mindegade og Dokk1 og højest inde bagved mod Ridderstræde og politigården. Overalt med grønne tage og taghaver.

Tanken er, at komplekset skal indeholde halvt boliger og halvt kontorer - kontorer op til 7. etager og boliger resten af vejen op. I stueplan kommer der butikker og restauranter. En restaurant på 7. etage med tagterrasse og udsigt mod Dokk1 og Bugten indgår også i planerne, ligesom der opereres med en parkeringskælder med plads til 200 biler.

Annonce

Skræddersyet til stedet

Bag projektet står århusianske Finn Bach Petersen og Poul Kristiansen fra Silkeborg, der er ud af familien, der skabte Tvilum Møbelfabrik i Fårvang.

Arkitekter på højhusprojektet er schmidt/hammer/lassen, der også har tegnet Dokk1, som det kommende byggeri i høj grad skal spille sammen med.

Stadsarkitekt Stephen Willacy har tidligere her i avisen rost projektet på Europaplads 6-8 for at have tilpasset sig såvel omgivelserne som kommunens overordnede ønsker.

»Der er i høj grad tale om et projekt, der er skræddersyet til netop det sted i byen. Det er ikke så højt som Aarhus City Tower, netop fordi det skal bygges, hvor det skal. Og i forhold til lys og skygge-virkninger er det placeret, så det ikke spolerer opholdsarealerne langs åen og ved Dokk1,« sagde Stephen Willacy i forsommeren til avisen.

Annonce

Det høje C

Selv om der endnu er et stykke vej til, at der er lavet og vedtaget lokalplan for byggeriet, så det kan gå i gang, har projektet allerede fået et navn.

Det hedder C.

»Med det navn adskiller vi os klart fra Aarhus Ø. Markerer at det her er Aarhus C - lige midt i byen,« har Finn Bach Pedersen tidligere forklaret.

Navnet giver samtidig muligheder for at spille på lydsammenfaldet mellem C og se: C ud over byen, C udsigten og så videre.